SCHEMA DE PLĂŢI TRANZITORII PENTRU TOMATE DESTINATE PROCESĂRII
În conformitate cu art.1, lit.1 din Ordinul MADR nr. 91/2008, beneficiază de plăţile tranzitorii pentru tomate destinate procesării, persoanele fizice şi/sau juridice prevăzute la art. 6 alin. 1 din OUG nr. 125/2006 care:

-îndeplinesc prevederile art. 7 din OUG nr. 125/2006;

-încheie până la data de 15 iulie un contract de livrare a producţiei de tomate care se încadrează la codul NC 0702 00 00 cu un prim-procesator aprobat;

-livrează pentru procesare conform contractului de livrare şi în funcţie de suprafaţa contractată, cel puţin echivalentul a 8000 kg/ha tomate.

Suprafaţa minimă a unei parcele cultivate cu tomate destinate procesării este de 0,3 ha. Sprijinul pentru plăţile tranzitorii pentru tomate destinate procesării este acordat o singură dată pe an în funcţie de suprafaţa cultivată şi contractată cu un prim-procesator aprobat.
În situaţia în care beneficiarul este membru al unei persoane juridice, care este grup de producători recunoscut preliminar sau al unei organizaţii de producători, acesta poate fi reprezentat în contractul de livrare de către persoana juridică în cauză, cu condiţia evidenţierii separate pentru fiecare membru a suprafeţelor contractate, cultivate şi recoltate (art. 3, alin. 1 din Ordinul MADR nr. 91/2008).

Persoanele juridice aprobate ca prim-procesatori, care deţin în administrare teren agricol pe care cultivă tomate destinate procesării şi care respectă condiţiile de eligibilitate menţionate anterior, pot beneficia de plăţi tranzitorii (art. 3, alin. 2 Ordinul MADR nr. 91/2008).
Pentru a beneficia de sprijin, solicitantul trebuie să completeze corespunzător formularul de plată unică pe suprafaţă, să prezinte până la data de 15 iulie inclusiv, fără penalităţi şi între 16 iulie – 9 august inclusiv cu penalităţi de 1% pentru fiecare zi lucrătoare întârziere, copie după contractul de livrare cu un prim-procesator aprobat, să respecte bunele condiţii agricole şi de mediu, să se supună controalelor autorităţilor competente prin care se urmăreşte îndeplinirea condiţiilor de eligibilitate şi să facă dovada livrării producţiei contractate pâna la data de 10 noiembrie inclusiv, fără penalităţi şi între 11 noiembrie – 5 decembrie inclusiv, cu penalităţi de 1% pentru fiecare zi lucrătoare întârziere, la centrul judeţean/local sau al municipiului Bucureşti al APIA unde a depus cererea de plată unică pe suprafaţă.

În cazul persoanelor juridice aprobate ca prim-procesatori, contractul este înlocuit de un angajament de livrare care cuprinde cel puţin datele de identificare a persoanei juridice, suprafeţele cultivate cu tomate destinate procesării şi o estimare a producţiei care urmează să fie recoltată şi care are ca destinaţie procesarea.

Dovada livrării contractate pentru persoanele fizice se face cu:

- copie a BI/CI;

- copie a notelor de intare–recepţie.

Dovada livrării contractate pentru persoanele juridice se face cu:

- copie a facturilor;

- copie a notelor de intare-recepţie, conform cu originalul. 

Dovada livrării contractate pentru persoanelor juridice aprobate ca prim-procesatori se face cu:

- copii ale notelor de intrare-recepţie 

- copii ale avizelor de expediţie, conform cu originalul.

Documentele precizate anterior se prezintă de fermier la APIA în original, la dosar păstrându-se copii ale acestora, autentificate cu originalul de către funcţionarul APIA.

Contractul de livrare se va încheia între producătorii agricoli persoane fizice sau juridice şi unitatea prim-procesatoare aprobată şi va cuprinde cel puţin următoarele elemente:

-data de încheiere a contractului;

-adresele şi datele de identificare a părţilor contractante;

-suprafeţele cu tomate destinate procesării, care urmează a fi cultivate şi care fac obiectul contractului;

-în cazul unui grup de producători contractul va conţine în anexă lista nominală cu membrii pe care îi reprezintă, suprafeţele cultivate şi recoltate cu tomate destinate procesării.
Persoanele juridice aprobate ca prim-procesatori trebuie să evidenţieze separat suprafeţele cultivate cu tomate destinate procesării, producţiile obţinute şi recepţionate în vederea procesării, valoarea costului de producţie/kg şi să prezinte o copie a acestei înregistrări la biroul Inspecţiei de Stat pentru Controlul Tehnic în Producerea şi Valorificare Legumelor şi Fructelor din cadrul DADR judeţene şi a municipiului Bucureşti, până la 10 noiembrie a fiecărui an.

DADR judeţene şi a municipiului Bucureşti, prin organismele de control ale Inspecţiei de Stat pentru Controlul Tehnic în Producerea şi Valorificare Legumelor şi Fructelor, verifică existenţa înregistrării contractelor şi transmit o copie a acestora direcţiei politici de piaţă în sectorul culturi horticole din cadrul MAPDR până cel târziu la data de 20 noiembrie a fiecărui an. 

Unitatea prim-procesatoare care nu poate face dovada înregistrărilor,nu va primi aprobarea ca prim-procesator pentru anul următor. 

